**Lastele ja noortele suunatud digitaalse toiduturunduse pilootuuring**

Kutsume Teie last osalema pilootuuringus, mille eesmärk on uurida 3–17-aastaste laste kokkupuudet nn ebatervislike toitude makstud digitaalse turundusega. Ebatervislikeks toitudeks loetakse uuringus suure suhkrute, küllastatud rasvahapete ja/või soola sisaldusega toite.

Uuringut korraldab Tervise Arengu Instituut (Hiiu 42, Tallinn) koostöös Maailma Terviseorganisatsiooni (WHO) Euroopa Regionaalbürooga. Uuringu kooskõlastas Tervise Arengu Instituudi inimuuringute eetikakomitee (otsus nr 740).

Kes on oodatud osalema?

Uuringus on oodatud osalema 3**–**17-aastased eesti keelt kõnelevad lapsed ja noored, kes kasutavad Androidil põhinevat digiseadet (nutitelefon, tahvelarvuti). Uuritaval palutakse kasutada uuringu jooksul ainult ühte seadet.

Mida osalemine tähendab?

Lapse uuringus osalemise eelduseks on Teie, kui lapsevanema informeeritud nõusolek. Kui nõustute, et Teie laps uuringus osaleb, saadetakse ka lapsele (7–17-aastased) e-posti või tekstisõnumina kokkuvõtlik uuringu tutvustus, millega saate tutvuda ka Tervise Arengi Instituudi (TAI) veebilehele lisatud failides. Kui laps ei soovi uuringus osaleda, siis olenemata Teie nõusolekust tema kokkupuudet digiturundusega uurida ei saa. Lapse mitte nõus olemine uuringus osalemisega väljendub selles, et ta ei soovi installida oma seadmesse rakendust ning meil ei ole seega võimalik ka lapse kokkupuudet digireklaamidega hinnata. Nõusoleku andnud osalejate lastel palutakse oma digiseadmesse installida makstud digitaalse turunduse andmete kogumist võimaldav rakendus Reality Meter (välja töötatud Reality Mine Ltd poolt). Selleks saadetakse otse lapse seadmesse (tekstisõnumiga või e-posti) personaalne link rakenduse installimiseks. Installimise käigus palutakse osalejatel nutiseadmes tutvuda privaatsustingimustega, millega nõustudes on võimalik installimine lõpule viia. Privaatsustingimuste keel oleneb sellest, mis keel on uuringus osaleja digiseadmesse seadistatud. Kui lapsel oma seadet ei ole, siis palutakse lapsevanemal installida rakendus seadmesse, mida laps põhiliselt kasutab ning hoida seda aktiivsena kui laps seadet kasutab. Kui laps kasutab vanema telefoni või tahvelarvutit, siis on võimalik kasutajat vahetada ning rakendus kogub teavet ainult siis, kui lapse konto on aktiveeritud. Kui laps avab vanema seadme ekraani, siis rakendus kuvab automaatselt akna, kus lapse puhul peab valima „UURINGUS OSALEJA“. Kui vanem avab oma seadme ekraani, siis tema peab kuvatavast aknast valima „KÜLALINE“. Rakendus kogub teavet ainult siis, kui on tehtud valik „UURINGUS OSALEJA“, muul juhul teavet ei koguta.

Pärast installimist kogub rakendus automaatselt andmeid selles seadmes sotsiaalmeedia platvormidel (YouTube, Facebook ja Instagram) lapse poolt avatavate reklaamide kohta. Rakendus kogub teavet reklaami pealkirja, sisu, kestvuse, tegeliku reklaamiga kokkupuute aja kohta, millisel sotsiaalmeedia platvormil reklaam on ja reklaamiga kokkupuute kellaaeg. Veebilehtedele sisestatud paroole ja muud teavet, näiteks pangaandmeid, ei koguta. Pärast rakenduse installimist ei ole vaja teha muud, et kui hoida rakendus kahe nädala jooksul installituna ja aktiivsena. Perioodi lõppedes palutakse osalejatel uuringu lõpetamiseks rakendus desinstallida. Osalejatele jagatakse juhised, kuidas rakendus installida ja desinstallida.

Osalemise anonüümsus

Uuring ei ole anonüümne. Uuringus osalejale omistatakse uuringu läbiviija poolt numbriline kood. Reality Mine annab sellele numbrilisele koodile vastava uue numbri (ID), mis võimaldab uuringu läbiviijatel siduda uuringus osalevat last tema kasutatava seadmega. Uuringu käigus me töötleme Teie ja Teie lapse isikuandmeid. Andmete kogumise ja analüüsimise käigus töödeldakse lapsevanema andmeid (nimi, e-posti aadress, telefoninumber) ja lapse andmeid (nimi, sugu, vanus, telefoninumber ja e-posti aadress). Tehniliste andmete töötlemine võib hõlmata kasutatavaid rakendusi ja veebisaite, sisestatud otsingutermineid, Interneti-protokolli (IP) aadressi, brauseri tüüpi ja versiooni, ajavööndi seadistust ja asukohta, brauseri pistikprogrammide tüüpe ja versioone, opsüsteemi ja platvormi ning muud Teie seadmetes kasutatavat tehnoloogiat. Informeeritud nõusoleku andmisel saadud andmeid, uuringu koodivõtit ja kõiki uuringu käigus kogutud andmeid säilitatakse Tervise Arengu Instituudi serveris, kaustas, millele on ligipääs vaid uuringu meeskonnal. Teil on õigus taotleda juurdepääsu isikuandmetele, mida me hoiame ning õigus peatada meiepoolne isikuandmete töötlemine. Selleks tuleb pöörduda uuringu läbiviija poole allpool oleval e-posti aadressil. 31.10.2021 hävitatakse nõusoleku andmisel saadud andmed, kustutatakse koodivõti ja kõik andmeid, mis võimaldavad Teid ja Teie last tuvastada. Uuringu käigus kogutud andmeid reklaamidega kokkupuute kohta säilitatakse peale koodivõtme hävitamist TAI serveris kuni 31.07.2022. Rakenduse kasutamisega kogutud andmed Reality Mine serveris (asukohaga Suurbritannia) on kogu uuringu jooksul kodeeritud kujul ja neid säilitatakse maksimaalselt üks aasta alates andmete kogumise esimesest kuupäevast, seejärel andmed kustutatakse. Uuringu tulemused avaldatakse üldistatult ja Teie või Teie lapse andmeid ei avaldata kusagil.

Osalemise kasu ja riskid

Teie lapse osalemine selles pilootuuringus aitab paremini aru saada ja hinnata, milliste digitaalsete turundussõnumitega lapsed oma digiseadmetes kokku puutuvad, milline on nende ulatus ja sagedus.

Lisaks saab laps (7**–**17aastane) digiseadmes rakendust uuringuperioodi lõpuni installituna ja aktiivsena hoidmisel 15 euro väärtuses Partner kinkekaardi, mis saadetakse talle e-posti aadressile elektrooniliselt. Alla 7-aastase lapse ja lapse, kellel ei ole e-posti aadressi puhul saadetakse kinkekaart vanemale. Tervise Arengu Instituudi töötajatele või nende pereliikmetele kinkekaarte ei jagata. TAI rakendab kõiki võimalikke isikuandmete kaitse meetmeid, et Teie poolt uuringu läbiviijatega jagatud andmete turvalisus on tagatud.

Vabatahtlik osalemine

Uuringus osalemine on täiesti vabatahtlik. Teie laps ei pea uuringus osalema või võite osalemise mis tahes põhjusel igal ajal katkestada. Teie laps ei osale automaatselt uuringus, kui ta ei installi rakendust enda seadmesse, olenemata lapsevanema antud nõusolekust uuringus osalemiseks. Uuringus osalemise katkestamise soovist palume teada anda alloleval e-posti aadressil. Juhul, kui katkestate uuringus osalemise, kustutatakse kõik selle hetkeni kogutud andmed ja neid ei kasutata analüüsis.

Mida peab uuringuga liitumiseks tegema?

Teie lapse liitumiseks uuringuga täitke palun nõusoleku vorm [LimeSurvey](https://tervis.limesurvey.net/671596?lang=et) keskkonnas hiljemalt 27. juuniks 2021.a. LimeSurvey küsitlusele on link ka TAI [veebilehel](https://www.tai.ee/et/lastele-ja-noortele-suunatud-digitaalse-toiduturunduse-uuring-click), mille kaudu saate sisestada enda ja uuringus osaleva lapse andmed. Kui perest osaleb mitu last, palume täita iga lapse kohta eraldi andmed. Uuringusse saab lisada ühe pere poolt maksimaalselt 4 last. Peale küsimustele vastamist on LimeSurvey keskkonnas küsimuste all nupp „Kinnita“, mida vajutades annavad lapsevanemad nõusoleku lapse uuringus osalemiseks ning nende vastused küsimustele jõuavad Tervise Arengu Instituudis uuringu läbiviijale.

Kontaktisik

Kui soovite uuringu kohta rohkem teavet, võtke ühendust Tervise Arengu Instituudi analüütiku Kaidy Teppega, kes on antud uuringu teostaja (tel: 6593852, e-mail: [kaidy.teppe@tai.ee](mailto:kaidy.teppe@tai.ee)).

**Täname, kui nõustute oma lapse osalemisega uuringus!**